Na, Levin dröp mit Abrahamen
In Güstrow mal tau Marktid ens tausamen.
Sei gahn nu in en Wirtshus 'rinner
Un reden dor von Handelssaken,
Un as de gründlich sünd bespraken,
Dunn kamen s' endlich up ehr Kinner.
»Ick heww«, seggt Levin, »man das ain.«
»Gott's Wunder«, seggt nu Abraham,
»Ick hob jo aach man bloß das ain!
Geb'n wir de Kinner doch zesamm,
Laß unsre Kinner sich doch frai'n!«
Un durt nich lang', so sünd sei handelsein.
»Na gaud! Denn will'n wi doch vor allen Dingen«,
Seggt Levin nu tau Abrahamen,
»Dat negste Mal de Kinner mit uns bringen,
Wenn wi nah Güstrow wedder kamen;
Denn wenn sei beid sick sälen frigen,
Denn möten sei sick doch ok mal tau seihen krigen.«